Lederen i KrFs ungdomsorganisasjon skriver et leserbrev i Nationen 23.juni tyder på at han har glemt sin barnelærdom om de ti bud, og særlig det åttende: Du skal ikke vitne falsk om din neste.
Per Steinar Osmundnes skriver at SV, Ap og Frp i revidert budsjett kuttet i bistandsbudsjettet for å «gi penger til Europa», og at SV ikke bryr seg om verdens fattige. I revidert budsjett foreslo regjeringen at bistanden til Balkan skulle kuttes med 105 millioner. Dette store kuttet i hjelpen til de fattigste og mest krigsrammede områdene på Balkan ville ikke vi være med på. Dette er bistand til folk som lever i dyp fattigdom etter krigene som herjet på 90-tallet, til mennesker som har mistet mange av sine kjære og som fremdeles lever i uro for at nye voldshandlinger kan bryte ut.
Osmundnes forsøker å skape inntrykk av at vi tar fra fattige for å gi til rike europeere. Hva slike insinuasjoner skal være godt for vet jeg ikke, men de skaper ingen konstruktiv bistandsdebatt å påstå slikt. Budsjettposten som SV, Ap og Frp ville styrke, heter «ODA-godkjente land på Balkan og andre ODA-godkjente OSSE-land». Dette betyr at det dreier seg om områder i verden som er internasjonalt klassifiserte som fattige, på linje med andre land som mottar internasjonal bistand. Stokke skriver vi har tatt fra de aller fattigste - de såkalte MUL-landene for å redusere kuttet på Balkan. Dette er også helt feil. Vi kuttet 20 millioner på regionbevilgning til Mellom-Amerika og Asia. De aller fleste av de 49 MUL-landene ligger i Afrika, og her kuttet vi ingenting.
I vårt alternative statsbudsjett i høst, foreslo SV et utviklingsfond på fem milliarder som skulle gå til investeringer i MUL-landene. KrF har tidligere gått inn for et lignende fond. Vi samarbeider gjerne om å få realisert dette.
La meg foreslå en sak Kristelig Folkepartis Ungdom burde jobbe med i stedet for å spre usakligheter om SV. Regjeringen foreslår i revidert budsjett å overføre 237,4 millioner fra bistandsbudsjettet til å dekke utgifter til flyktninger i Norge. Fra før går 648,5 millioner fra bistandsbudsjettet til flyktningtiltak i Norge. Dette er også såkalte ODA-godkjente midler, men SV mener likevel de burde fra poster utenom bistandsbudsjettet. Vi støtter helhjertet opp om at Norge skal ta i mot minst like mange flyktninger som i dag, men vi synes det er feil at vi skal bruke penger fra bistandsbudsjettet for å finansiere flyktningtiltak i Norge. Disse pengene burde vi heller bruke ute i de fattigste landene.